Verkfræðingaskýrsla um Laugafisk liggur fyrir - Skessuhorn - fréttir af Vesturlandi
30. apríl. 2015 11:01
Verkfræðingaskýrsla um Laugafisk liggur fyrir
Verkfræðifyrirtækið VSÓ ráðgjöf hefur skilað til Akraneskaupstaðar skýrslunni „Lyktarmengun frá fiskþurrkun HB Granda. Mengunarvarnir.“ Þessi skýrsla var unnin að beiðni bæjaryfirvalda í ljósi fyrirhugaðrar stækkunar á vinnsluhúsnæði Laugafisks í bænum en fyrirtækið er í eigu HB Granda. Íbúar í grennd við fiskþurrkunarverksmiðju Laugafisks hafa um margra ára skeið kvartað undan lyktarmengun frá verksmiðjunni sem hefur starfað á Breið á Akranesi síðan 2003.
Sérfræðingar VSÓ segja orðrétt í niðurstöðum sínum: „Samkvæmt þeim upplýsingum sem liggja fyrir um stækkun fiskþurrkunar er enginn vafi talinn á því að lykt muni minnka frá fiskþurrkun HB Granda á Akranesi.“
Helstu forsendur á bak við þessa niðurstöðu eru að framleiðsluferlið fer undir sama þak og að núverandi ósonhreinsunarkerfi verið endurnýjað og stækkað í takt við aukna framleiðslu. Einnig er bent á að laga þurfi ýmis atriði, svo sem að þétta vinnsluhúsnæði enn frekar, endurnýja viftur og gera þær öflugri og að svokölluð eftirþurrkun verði algerlega endurnýjuð. Einnig þurfi að tryggja frárennslis- og úrgangsmál þannig að ekki skapist lyktarmengun af.
„Rétt er að benda á að sama hvaða tækni verður notuð verður aldrei hægt að koma algjörlega í veg fyrir lykt frá starfseminni. Þurrkun á fiski mun alltaf fylgja einhver lykt, en með þeim aðferðum sem HB Grandi hyggst beita og þeim viðbótum sem hér eru lagðar til ætti að vera tryggt að sú lykt valdi ekki óþægindum í næsta umhverfi við verksmiðjuna,“ segir í niðurstöðum VSÓ.
Skýrslunni má hlaða niður til skoðunar og lestrar með því að smella hér og finna hana neðst í fundargerð bæjarstjórnar Akraness frá 20. apríl sl.